b"\n_START_ARTICLE_\nSetge de Gij\xc3\xb3n\n_START_SECTION_\nEl setge\n_START_PARAGRAPH_\nEl 20 de juliol el coronel Pinilla va declarar la seva adhesi\xc3\xb3 als insurrectes i va comen\xc3\xa7ar a ocupar edificis p\xc3\xbablics. Tanmateix, es va trobar amb una gran inferioritat num\xc3\xa8rica davant les tropes republicanes i el suport de les mil\xc3\xadcies armades de la UGT i la CNT. La for\xc3\xa7a oponent i la manca de factor sorpresa va produir que molts soldats de la guarnici\xc3\xb3 desistissin en el seu suport al coronel insurrecte i es rendissin a les autoritats republicanes. _NEWLINE_Aviat els rebels van quedar en inferioritat num\xc3\xa8rica i es van concentrar en la caserna de Simancas, on poc m\xc3\xa9s de 200 rebels han de fer front a unes mil\xc3\xadcies que compten amb escassetat d'armes, per\xc3\xb2 grans quantitats de dinamita._NEWLINE_Els dies 22, 23 i 24 de juliol els milicians van realitzar atacs frontals al quarter de Simancas que els hi van causar moltes baixes. El comandament republic\xc3\xa0 va determinar que era m\xc3\xa9s important suprimir aquesta revolta, abans de concentrar els esfor\xc3\xa7os en els insurrectes d\xe2\x80\x99Oviedo. Per tant, les mil\xc3\xadcies asturianes es van concentrar contra el quarter durant gaireb\xc3\xa9 un mes._NEWLINE_Aviat els insurrectes es van veure mancats de menjar suficient i aigua. Es creu que esperaven un ajut imminent de les tropes del b\xc3\xa0ndol nacional, per\xc3\xb2 l\xe2\x80\x99estructura de l\xe2\x80\x99edifici en cap cas es podia comparar amb les del setge a l'Alc\xc3\xa0sser de Toledo._NEWLINE_El 29 de juliol va apar\xc3\xa8ixer davant del port el Creuer Almirante Cervera, a favor del b\xc3\xa0ndol nacional, per\xc3\xb2 l\xe2\x80\x99esfor\xc3\xa7 dels seus canons no va ser suficient per a reduir els atacs al quarter. L\xe2\x80\x991 d\xe2\x80\x99agost es van reiniciar els atacs de les mil\xc3\xadcies a Gij\xc3\xb3n que duren fins al dia 5. El 2 d\xe2\x80\x99agost l\xe2\x80\x99aviaci\xc3\xb3 republicana va apar\xc3\xa8ixer en ajut de les mil\xc3\xadcies, fet que va incrementar els danys a l\xe2\x80\x99edifici rebel. El 12 d\xe2\x80\x99agost es va reiniciar els atacs dels milicians mitjan\xc3\xa7ant un t\xc3\xbanel subterrani._NEWLINE_Per la seva banda, el Cuirassat Espa\xc3\xb1a i el Destructor Velasco del b\xc3\xa0ndol nacional no van poder auxiliar efica\xc3\xa7ment a la guarnici\xc3\xb3. Mancats d\xe2\x80\x99aigua i menjar, va ser atacada de nou amb dinamita els dies 16 i 20 agost. Finalment, el dia 21 les mil\xc3\xadcies van aconseguir entrar al quarter i van derrotar als darrers defensors."